L'article 134 de la Llei 2/2014, del 27 de gener, de mesures fiscals, administratives, financeres i del sector públic, preveu que l'Administració pot establir els requisits mínims que ha de contenir l'informe de valoració del pèrit tercer efectuat en el procediment de taxació pericial contradictòria regulat per l'article 135 de la Llei 58/2003, de 17 de desembre, General Tributaria i els articles 161 i 162 del Reglament general de les actuacions i els procediments de gestió i inspecció tributària i de desplegament de les normes comuns dels procediments d'aplicació dels tributs, aprovat pel Reial Decret 1065/2007, de 27 de juliol, en cas que l'òrgan competent de l'Administració observi algun defecte o vici en l'informe del pèrit tercer, podent instar a esmenar-lo en un termini de quinze dies.
L'apartat segon de l'article esmentat preveu que mitjançant una ordre del conseller del departament competent en matèria tributària es determinaran els requisits mínims que ha de contenir l'informe de valoració que pugui emetre el pèrit tercer, a fi que es pugui considerar vàlid amb relació al procediment de taxació pericial contradictòria.
En aquest context es fa aconsellable, per raons de seguretat jurídica, l'establiment dels requisits mínims que ha de contenir l'informe esmentat de valoració del pèrit tercer.
És per això que, com a desenvolupament de l'article 134 de la Llei 2/2004, i en ús de les atribucions que m'han estat conferides,
1.1 L'objecte d'aquesta Ordre és regular els requisits mínims que ha de contenir l'informe de valoració del pèrit tercer en les taxacions pericials contradictòries que es duguin a terme en compliment del que preveu l'article 134 de la Llei 2/2014, del 27 de gener, de mesures fiscals, administratives, financeres i del sector públic.
1.2 El que disposa aquesta Ordre és aplicable a les taxacions pericials contradictòries relatives a béns o drets constituïts sobre aquests béns, que determinin els valors que s'han de considerar en els impostos sobre successions i donacions i sobre transmissions patrimonials i actes jurídics documentats.
Requisits mínims que ha de contenir l'informe de valoració del pèrit tercer
2.1 L'informe que emet el pèrit tercer en les taxacions pericials contradictòries s'ha d'ajustar al que disposa l'article 160.3.c del Reglament general de les actuacions i els procediments de gestió i d'inspecció tributària i de desplegament de les normes comunes dels procediments d'aplicació de tributs.
2.2 L'informe del pèrit tercer ha de contenir la identificació del pèrit taxador, la identificació del propietari del bé a valorar, la identificació del bé a valorar, la data d'inspecció del bé —si s'ha produït—, la finalitat de l'informe de taxació, la descripció de la metodologia emprada d'acord amb el tipus de bé, i la data de l'informe.
2.3 La valoració s'ha de referir a la data de meritació del fet imposable.
El pèrit tercer pot utilitzar, en els seus informes, qualsevol dels mètodes de valoració usuals en les valoracions administratives dels béns immobles, d'acord amb l'article 160.3 del Reglament general de les actuacions i els procediments de gestió i d'inspecció tributària, motivant de forma raonada els fonaments del mètode de valoració emprat.
El pèrit ha de descriure de forma detallada l'immoble i les seves característiques, analitzar la finca, especificar-ne les superfícies i el règim d'ús, informar del seu entorn, especificar els equipaments, referir la xarxa de comunicació més propera a l'immoble, i ha de fer esment, també, de les consideracions que hagin estat tingudes en compte en la determinació del valor de la finca, detallant-ne la font de procedència i la seva incidència en el valor final.
El pèrit ha d'utilitzar informació, costos, mostres i testimonis de l'any de la meritació del fet imposable.
Quan no disposi d'informació sobre la data de la meritació, haurà d'actualitzar els costos amb els coeficients pertinents.
Valoració de negocis individuals i de participacions en entitats empresarials o professionals
En la valoració de negocis individuals i de participacions en entitats empresarials o professionals, el pèrit tercer ha d'utilitzar les normes usualment acceptades en la valoració d'empreses.
En l'informe de valoració hi ha de constar la descripció de l'empresa valorada, la informació utilitzada per a la valoració, tant interna de l'empresa com en relació amb l'entorn, el mètode o mètodes de valoració emprats, i els paràmetres i components de la valoració.
Els immobles que formin part de l'actiu d'una societat o dels elements d'un negoci individual s'han de valorar seguint el criteri expressat a l'article 3 d'aquesta Ordre.
Procediment en cas que l'informe no reuneixi els requisits mínims establerts
Si l'òrgan competent de l'Administració observa que l'informe del pèrit tercer no compleix els requisits mínims establerts en aquesta Ordre, li'l remetrà perquè l'esmeni en un termini de quinze dies.
Si el pèrit no emet una nova valoració o no esmena l'informe en el termini establert, no meritarà cap honorari i l'Administració deixarà sense efecte la seva designació, notificarà aquesta circumstància al pèrit tercer i a l'obligat tributari, i procedirà, si escau, a l'alliberament dels dipòsits dels seus honoraris.
Tot seguit, l'Administració designarà un nou pèrit perquè emeti un informe en el termini de quinze dies des del nomenament, també pel sistema previst a l'article 135.3 de la Llei 58/2003, de 17 de desembre, general tributària.
Barcelona, 30 de desembre de 2014